Etelän yössä
Sinerti, punerti ilmojen kaari,
 välkytti tähtien sarjaa,
 kuuhuen sirppi, tuo valkea vaari,
 hoiteli tuulien karjaa.
 Pilkehti sinestä Otavan sarvi
 kuvansa heijasti mereen;
 rannalla rauhaton sammakkoparvi
 kiihkoja saanut on vereen.
 Lauloi se hurjan sammakkolaulun,
 lauloi aamuhun asti.
 Palmut ja sypressit muodosti taulun
 ja kuuhut sen kullalla kasti.
 Niemen kärjellä vuoren sinessä
 majakan valkea kiilsi,
 lentävä tähtönen eetterikuoren
 lävitse mennä viilsi.
 Ruusut ja kameliat tuoksua antaa,
 keltaiset mimoosat heijaa,
 vuorilta väkevä vehreys kantaa,
 fosforihyönteiset leijaa.
 Etelän yössä on kuumat huumat,
 etelän yöhyt on tumma...
 Mielehen tuopi se huumat ja tuumat
 ja lempi on niiden summa.

Gulripshi, 1924

Jalmari Virtanen